El Campus Jove continua la seua programació esta setmana amb el Campus Dance i el Campus Robòtica
20 de juliol 2020

![Imagen 1](/media/nkspsjza/50-campus-jove-1-_cuerpo.jpg)![Imagen 2](/media/r4jkavim/50-campus-jove-5-_cuerpo.jpg)

La Regidoria de Joventut i Infància de l'Ajuntament de Sagunt ha tancat amb èxit dos dels Campus Jove organitzats durant la setmana passada com a oferta d'oci estival per a jóvens de 12 a 16 anys. Concretament, dels huit campus programats ja han conclòs sis, els quals van completar matrícula i aforament en les diferents activitats organitzades per a adolescents. Hui, dilluns 20 de juliol, comencen els dos últims, el Campus Dance i el Campus Robòtica, tots dos complets amb deu alumnes per campus.  
  
Cal recordar que el projecte Campus Jove és una escola d'estiu dirigida a jóvens d'entre 12 i 16 anys que se celebra a Sagunt des del passat 29 de juny fins al 24 de juliol. Per a esta edició, la regidoria de Joventut i Infància ha programat huit campus de temàtiques diferents dirigides a aquelles persones que busquen aprofitar la temporada estival per a practicar les seues activitats favorites. Per a l'edició d'enguany s'ha ampliat l'oferta respecte a l'any passat i les temàtiques dels campus s'han centrat en l'educació mediambiental, videojocs, fotografia, còmic manga, cuina, improvisació i comèdia, ball urbà i robòtica.

  
Quant als campus de la setmana passada, el Campus Xef ha estat destinat a l'aprenentatge de diferents tècniques culinàries de manera pràctica i amb divertits tallers per a elaborar plats sans i sorprenents. Cada dia els i les assistents van practicar un tipus de cuina del món, com la cuina italiana, amb elaboració de pasta i salses, o altres opcions com la cuina del Magreb, la cuina creativa d'estiu, cuina tailandesa o un concurs de cuina similar al dels programes televisius en el qual també van visitar el mercat del Port de Sagunt per a fer les compres dels productes. També va haver-hi tallers d'Hamma, d'elaborar sotagots, tasses i culleres o d'argila per a elaborar fermalls i clauers. Quant a l'excursió, els alumnes del Campus Xef van visitar el Mercat Central de València per a conéixer un mercat de proximitat i els productes frescos, a més de les instal·lacions de l'Escola de Cuina i els salons d'esdeveniments gastronòmics.

 ![](/media/5noj0ryc/50-campus-jove-6-_cuerpo.jpg)  
  

Mentrestant, al Campus Improcomedy, els jóvens van utilitzar tècniques del teatre, la comèdia i la improvisació jugant a imaginar que són personatges per a divertir-se, riure i desenvolupar el sentit de l'humor i la comèdia. Van realitzar versions de pel·lícules, van aprofundir en el món del clown, així com en les tècniques, ferramentes i dinàmiques de la improvisació. Com a eixida, els jóvens van visitar l'Espai de Circ de l'Associació Valenciana de Circ on van practicar tallers d'equilibris, malabars, acrobàcies i clown.

  
Quant a la programació d'esta setmana, al matí tindrà lloc el Campus Dance, amb diferents estils de ball impartits per monitors amb gran formació i experiència. Practicaran k-pop o ball coreà, elaboraran les seues pròpies coreografies, escenaris, maquillatges i vestuaris. També practicaran tallers de samarreta de cera, de mocadors i xapes, d'elaboració de complements o de tatuatges. Quant a l'excursió, es desplaçaran al Port Siles per a practicar surf, caiac o paddle surf.

  
L'altre taller que també comença esta setmana és el Campus Robòtica que està destinat a l'aprenentatge de construir i programar un robot per a superar diferents reptes i enfrontar-se en un torneig de Sumo Robótic. També visitaran el servici de vigilància amb drons que ha posat en marxa la Regidoria de Platges i també realitzaran l'excursió al Port Siles amb activitats aquàtiques.

 ​

![](/media/jjtnfl2w/50-campus-jove-2-_cuerpo.jpg)  
![](/media/35yej3au/50-campus-jove-3-_cuerpo.jpg)  
  
  
  

*   [](http://www.facebook.com/sharer.php?u=https://aytosagunto.es/va/actualitat/el-campus-jove-continua-la-seua-programacio-esta-setmana-amb-el-campus-dance-i-el-campus-robotica/ "Facebook")
*   [](http://twitter.com/share?url=https://aytosagunto.es/va/actualitat/el-campus-jove-continua-la-seua-programacio-esta-setmana-amb-el-campus-dance-i-el-campus-robotica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-campus-jove-continua-la-seua-programacio-esta-setmana-amb-el-campus-dance-i-el-campus-robotica/ "Linked In")
*   [](mailto:?body=https://aytosagunto.es/va/actualitat/el-campus-jove-continua-la-seua-programacio-esta-setmana-amb-el-campus-dance-i-el-campus-robotica/)